*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 12ης Αυγούστου 1982

για την παροχή εγκρίσεως στα Κράτη μέλη να παρατείνουν ή ανανεώσουν σιωπηρά ορισμένες εμπορικές συμφωνίες που έχουν συνάψει με τρίτες χώρες

(82/591/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη ιδρύσεως της Ευρωπαϊκής Οικονομικής Κοινότητος, και ιδίως το άρθρο 113,

την απόφαση 69/494/ΕΟΚ του Συμβουλίου της 16ης Δεκεμβρίου 1969 περί της προοδευτικής ομοιομορφίας των συμφωνιών των σχετικών με τις εμπορικές σχέσεις των Κρατών μελών με τις τρίτες χώρες και τη διαπραγμάτευση των κοινοτικών συμφωνιών (1), και ιδίως το άρθρο 3,

την πρόταση της Επιτροπής,

Εκτιμώντας:

ότι για τις αναφερόμενες σε παράρτημα συμφωνίες και πρωτόκολλα, η δυνατότητα παρατάσεως ή σιωπηρής ανανεώσεως μετά τη μεταβατική περίοδο παρασχέθηκε τελευταία με την απόφαση 81/590/ΕΟΚ(2).

ότι τα ενδιαφερόμενα Κράτη μέλη ζήτησαν την έγκριση να παρατείνουν ή ανανεώσουν αυτές τις συμφωνίες, για την αποφυγή μιας διακοπής στις συμβατικές τους εμπορικές σχέσεις με τις ενδιαφερόμενες τρίτες χώρες·

ότι, πάντως, οι περισσότεροι από τους τομείς που καλύπτονται από αυτές τις εθνικές συμφωνίες αποτελούν πλέον αντικείμενο κοινοτικών συμφωνιών· ότι, εξάλλου, η έγκριση αυτή δεν μπορεί να παραβεί την υποχρέωση των Κρατών μελών να αποφύγουν, καί, κατά περίπτωση, να εξαλείψουν κάθε ασυμβίβαστο μεταξύ των συμφωνιών αυτών και των διατάξεων του κοινοτικού δικαίου·

ότι, επιπλέον, οι διατάξεις των συμφωνιών που μπορούν να παραταθούν ή να ανανεωθούν σιωπηρά δεν πρέπει να προκαλέσουν εμπόδιο, κατά τη μεταβατική περίοδο, στη θέση σ' εφαρμογή της κοινής εμπορικής πολιτικής·

ότι τα ενδιαφερόμενα Κράτη μέλη διεκήρυξαν ότι η παράταση ή σιωπηρή ανανέωση των συμφωνιών αυτών δεν είναι τέτοιας φύσεως ώστε να εμποδίσουν την έναρξη των κοινοτικών διαπραγματεύσεων με τις τρίτες ενδιαφερόμενες χώρες και τη μεταφορά των τμημάτων των συμφωνιών αυτών στις κοινοτικές συμφωνίες, ούτε να εμποδίσουν, κατά την εν λόγο περίοδο, τη θέσπιση αναγκαίων μέτρων για τη συμπλήρωση της ομοιομορφίας των καθεστώτων εισαγωγής των Κρατών μελών·

ότι στο τέλος της διαβουλεύσεως που προβλέπεται στο άρθρο 2 της αποφάσεως 69/494/ΕΟΚ διαπιστώθηκε, όπως το επιβεβαιώνουν οι παραπάνω διακηρύξεις των ενδιαφερομένων Κρατών μελών, ότι οι διατάξεις των συμφωνιών που μπορεί να παραταθούν ή να ανανεωθούν δεν προκαλούν εμπόδιο κατά τη μεταβατική περίοδο για τη θέση σε εφαρμογή της κοινής εμπορικής πολιτικής·

ότι σύμφωνα με τις προϋποθέσεις αυτές, οι συμφωνιές αυτές μπορούν να παραταθούν ή να ανανεωθούν σιωπηρά για περιορισμένη χρονική περίοδο,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι εμπορικές συμφωνίες και τα πρωτόκολλα, που έχουν συναφθεί από τα Κράτη μέλη με τρίτες χώρες και που απαριθμούνται σε παράρτημα, μπορούν μέχρι την ημερομηνία που ορίζεται για καθεμία απ' αυτές να παραταθούν ή ανανεωθούν σιωπηρά, για τους τομείς που δεν καλύπτονται από τις συμφωνίες μεταξύ της Κοινότητος και των εξεταζόμενων τρίτων χωρών και εφ' οσον οι διατάξεις τους να μη συγκρούονται με τις υπάρχουσες κοινές πολιτικές.

Άρθρο 2

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 12 Αυγούστου 1982.

Για το Συμβούλιο

Ο Πρόεδρος

O MOELLER

(1) ΕΕ αριθ. L 326 της 29. 12. 1969, σ. 39.

(2) ΕΕ αριθ. L 211 της 31. 7. 1981, σ. 53.